Saspensen blong tu Memba blong Palemen
Speaker blong Palemen i saspendem Lida blong Kavman bisnis wetem Kavman whip long Palemen sitting from tufala i askem kavman saed blong muv aot long Palemen jemba long tu sitting.
Disisen ia, Honoroble Gracia Shadrack, anda long standing oda blong Palemen we i kivim paoa long hem from tufala Memba blong Palemen ia i askem blong kavman saed i muvaot long Palemen jamba long Tuesday mo Wednesday.
Nara resen hemi from tufala Memba blong Palemen i putum mosen blong aotem speaker blong Palemen, Mr Shadrack.
“Folem distebens blong Palemen, mi stap nao askem Lida blong kavman bisnis wetem kavman whip blong yutufala i livim haos ia,” Mr Shadrack i talem long Palemen.
Afta long smol brek, mo toksore Speaker blong Palemen i alaowem tufala bakeken folem rikwest blong Prime Minista, Honoroble Bob Loughman.
Opposition i bin kol blong Kavman i no tekem ol entitolmen blong Palemen Sitting blong eli wik ia.
Lida blong Opposition, Honoroble Ralph Regenvanu, i talem long Palemen sitting long Wednesday aftanun se hemi wan waste blong tax payers.
Long wik ia Kavman i wokaot long Palemen tu taem.
Mr Regenvanu i askem Speaker blong Palemen blong Palemen, Honoroble Shadrack, blong lukluk serious long mata ia.
“Mr Speaker, long Tuesday, ful Memba blong Palemen blong Kavman saet i aot witaot pemisen blong yu,” Mr Regenvanu i talem.
“Mo Wednesday aftanun ia bakeken, mi stap askem yu blong implementem atikol standing oda 96, 5 mo kanselem ol entitolmen; alaowens blong Palemen sitting blong tu taem ia.
Lida blong Kavman Bisnis, Honoroble Anatole Hymak, i talem se kavman i no save present long Palemen sitting long Wednesday aftanun from i gat wan urgent kot kes bitwin kavman mo speaker blong Palemen.
“Mr Speaker, Majoriti blong ol Memba blong Palemen long Kavman saet i stap wet long wan disisen blong Supreme Court,” Mr Hymak i talem.
Memba blong Palemen blong Tanna, Honoroble Jotham Napat, i talem se Palamen sitting i sud ko hed blong tokbaot ol impoten afea blong kaontri.
“Letem Court i dil wetem isu ia wael hemi no sud stopem prosed blong ol mata we i impoten long laef blong pipol,” Mr Napat i talem.
Member blong Palemen blong Luganville, Matai Seremaiah, i kol tu blong Honoroble Speaker blong Palamen, Mr Shadrack, i yusum standing oda blong palamen blong dil wetem kaen situesen olsem ia.
Hemi seken taem kavman we i gat majoriti blong ol memba blong Palemen i tekem aksen ia hemi from i gat wan konstitusonal keis long supreme court long aftanun ia.
Afta we kavman saed i wokaot long Wednesday aftanun, Speaker blong Palemen, Honoroble Shadrack, i kivim faev extra minit blong karem bak kworom o namba blong Palemen sitting i save ko hed mbe i no bin posibol.
Hemi muvum Palemen sitting i ko long 8;30am tete.
Ol Memba blong Palemen i gat wan alaowens blong ova VT 10,000 evridei taem oli sitaon long wan sesen blong Palemen mo long taem we wan Komiti blong Palemen i mit.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn mri_Latn tpi_Latn